The Fault in Our Stars (film)

The Fault in Our Stars er en romantisk dramafilm, regissert av Josh Boone og basert på John Greens roman Faen ta skjebnen. Filmen har Shailene Woodley, Ansel Elgort, Nat Wolff og Laura Dern i hovedrollene. Filmen handler om kreftsyk Hazel (spilt av Woodley) som møter Augustus (Elgort) på en støttegruppe for kreftsyke. De finner raskt tonen, og blir snart forelsket i hverandre. Hazel stiller imidlertid spørsmålet om hvorvidt det er lurt å bringe en ny person inn i livet, da hun allerede er dødsdømt.

Handlingsreferat 
Hazel Grace Lancaster er en tenåring som bor i nærheten av Indianapolis. Hun har kreft i skjoldbruskkjertel, som også har spredt seg til lungene. Moren Frannie tror hun er deprimert, og oppfordrer henne til å delta ved en ukentlig støtte-gruppe for kreft-pasienter. Hun møter Augustus "Gus" Waters, som mistet et bein på grunn av kreft, men som tilsynelatende siden har vært i remisjon. De har felles hobbyer, og blir enige om å lese hverandres favoritt-bøker. Hazel anbefaler en roman om en kreft-rammet jente ved navn Anna som er parallell med hennes egen erfaring. Forfatteren, Peter Van Houten, trakk seg tilbake til Amsterdam etter romanens utgivelse, og har ikke blitt hørt fra siden.

Senere forteller Gus at han har sporet opp Van Houtens assistent, Lidewij, og har korrespondert med Van Houten via e-post. Van Houten forklarer at han bare er villig til å svare på spørsmålene deres personlig. Gus overrasker Hazel med billetter til Amsterdam, anskaffet fra en veldedig organisasjon. De ankommer Amsterdam, og Gus bekjenner sin kjærlighet til Hazel under et romantisk måltid sponset av Van Houten. Neste ettermiddag går de hjem til Van Houten, men blir sjokkert over å oppdage at han er en ondskapsfull alkoholiker.

Det avsløres at e-postene fra Van Houten faktisk kom fra Lidewij, som arrangerte møtet uten Van Houtens viten. Van Houten håner Hazel for hennes interesse i skjønnlitteratur, og bagatelliserer hennes medisinske tilstand. Tenåringene går deres vei, helt fortvilet. Lidewij inviterer dem på sightseeing for å gjøre opp for deres negative opplevelse, og de deler sitt første kyss. Dagen etter forteller Gus at kreften hans er tilbake, har spredt seg i hele kroppen, og nå er dødelig. Hazel blir knust.

Ungdommene reiser tilbake til Indianapolis. Gus inviterer Hazel og hans beste venn Isaac til begravelsen sin. Hazel forteller at hun aldri ville byttet vekk den korte tiden deres sammen for noe. Gus dør åtte dager senere. Van Houten deltar i begravelsen hans, og avslører at Gus hadde ønsket at han var til stede. Van Houten forklarer deretter til Hazel at boken hans egentlig var basert på hans egen datter, Anna, som døde av leukemi i ung alder.

Rolleliste 

 Shailene Woodley som Hazel Grace Lancaster: 16 år gamle Hazel Grace ble diagnostisert i en alder av 13 år, og har skjoldkjertelkreft i fjerde grad. Kreften befinner seg i lungene hennes, men hun klarer å overleve sykdommen ved hjelp av et eksperimentell medikament, kalt Phalanxifor. Hazel beskriver seg selv som en granat, som på ett tidspunkt kommer til å eksplodere i tusen biter. Hun ønsker derfor å minimere tapene rundt seg.
 Ansel Elgort som Augustus «Gus» Waters: Augustus Waters er en tidligere kreftpasient, som er nær venn med kreftsyke Isaac. Gus ble med Isaac på en gruppe for kreftsyke ungdommer, hvor han fortalte at hans største frykt er å bli glemt ved å ikke legge igjen et spor etter seg. Hazel beskriver at han har blå øyne, mørkt hår og en protesefot.
 Nat Wolff som Isaac: Isaac fikk øyekreft i en ung alder, og må derfor gjennom en operasjon som gjør ham blind. Han er bestevenn med Augustus Waters og Hazel Grace, og kjæreste med Monica. Isaac forteller at han tror på ekte kjærlighet, og at han virkelig elsker henne.
 Laura Dern som Frannie Lancaster, Hazels mor: Hazels mor mente at datteren var deprimert, og sendte henne derfor til støttegruppen for kreftsyke ungdommer. Fru Lancaster oppmuntrer henne til å møte nye mennesker, og få flere venner. Hazel har en baktanke om at hun passer på henne hele tiden.
 Sam Trammell som Michael Lancaster, Hazels far: Hazel beskriver faren sin som ofte deprimert og gråtende, på grunn av datterens skjoldkjertelkreft.
 Mike Birbiglia som Patrick: Patrick er lederen til gruppen for kreftsyke ungdommer, og leder de sentrale møtene. Han er kjent for å lese opp alle navnene på de som hadde tapt kreftkampen.
 Willem Dafoe som Peter Van Houten: Peter Van Houten er Hazels favorittforfatter, og han har skrevet boken An Imperial Affliction, som også er hennes favorittbok.
 Lotte Verbeek som Lidewij Vliegenthart
 Milica Govich som Augustus' mor
 David Whalen som Augustus' far
 Emily Peachey som Monica
Forfatter John Green hadde egentlig en cameorolle i filmen, men den ble klippet vekk.

Produksjon 

Filmingen startet 26. august 2013 i Pittsburgh, Pennsylvania, og sluttet 10. oktober det samme året. De filmet i Amsterdam fra 14. til 16. oktober og pakket sammen på den siste dagen. Forfatteren av romanen filmen er basert på, John Green, var på settet og laget videoblogger under produksjonen av filmen. Han skildret hans kunstneriske opplevelse i å se skaperverket hans bli brakt til live på filmlerettet. I videobloggene hans diskutere han tema som hvorfor enkelte ting, som for eksempel øyen- og hårfarge, ikke var hovedårsaken til de utvalgte skuespillerne, i forhold til karakterene i boken.

Utgivelse

Markedsføring 
Filmens første plakat ble utgitt av nettsiden BuzzFeed 18. desember 2013. På plakaten brukte de uttrykket «One Sick Lovestory» («En Syk Kjærlighetshistorie»).

En 11 sekunders lang teaser trailer ble utgitt 28. januar 2013 norsk tid. En dag etter kom den offisielle traileren, som ble publisert på YouTube-brukeren til 20th Century Fox. Under et halvt minutt etter utgivelse hadde videoen over 300 visninger. Green hevder at han så over 5000 retweets på Twitter kun fem minutter senere. Reklamefilmen fikk tre millioner visninger på under et døgn senere. Nettsiden The Wire mente at traileren var svært lik The Perks of Being a Wallflower sin, og mente at det ga mening fordi filmene siktet til samme type publikum. Musikken de brukte i traileren bestod av Radical Faces «We're On Our Way» og OneRepublics «What You Wanted». Videoen ble spilt inn med pianomusikk.

Premièredatoer 
Filmen hadde premiere 5. juni 2014 i Australia, Tsjekkia, Hellas, Kroatia, Ungarn, Libanon, Nederland, New Zealand, Puerto Rico, Russland, Slovakia og Ukraina. Premièren i USA var dagen etter, mens norgespremièren var 13. juni. Mexico hadde den seneste premièren, med 3. oktober.

Referanser

Eksterne lenker 
 
 
 

Dramafilmer fra USA
Filmer fra 2014
Engelskspråklige filmer
Filmer basert på bøker